Man in hof ná tiener se vuurdood | Netwerk24
Man in hof ná tiener se vuurdood
Deur Alet van der Walt 14 Januarie 2020 13:26
'n Tienermeisie, asook 'n vrou van Welkom, is in minder as 'n jaar op bykans dieselfde grusame manier in Welkom vermoor.
Pabalelo Mokoena (15) se gebrande lyk is op 2 Januarie in 'n oop stuk veld in Constantiaweg, Welkom, gevind.
'n Man wat leë blikkies opgetel het, het op die toneel afgekom.
Kapt. Stephen Thakeng, polisiewoordvoerder, sê 'n buiteband, wat om Mokoena se bolyf was, het nog gebrand.
Naledi Lethoba (21) is in Mei verlede jaar op bykans dieselfde manier as die jongste slagoffer vermoor.
Die polisie kon aanvanklik nie sê of die verminkte lyk dié van 'n man of vrou is nie en net gedeeltes van 'n swart denimbroek kon uitgeken word.
Tsietsi Rasobi (30) het Maandag in die landdroshof in Welkom in verband met Mokoena se moord verskyn.
Naledi Lethoba (21) se moord stem baie ooreen met dié van Mokoena. Haar geskende lyk is in Mei in Dagbreek, Welkom, ontdek. Lethoba se borste is afgesny, haar nek is gebreek en 'n mes was in haar nek gesteek.
Haar lyk is ook in 'n oop stuk veld aan die brand gesteek en was onherkenbaar verbrand. Haar ouers het haar aan die goue krone in haar voortande uitgeken.
Obed Leshoro (19) is vir Lethoba se moord aangekeer en is tans verhoorafwagtend.
Op 8 Desember is Nthabiseng Rampai (22) in 'n huis in Reitzpark, Welkom, vermoor. Niemand is nog in verband met dié moord aangekeer nie.
Rampai se moordenaar het volgens die polisie gewag totdat haar pa die huis verlaat het voordat sy verkrag en vermoor is.